**Om peer-to-peer**

**Hvad er en peer og peer-to-peer**

En peer er en anden ligeværdig person, og ofte én som tilhører samme sociale gruppe som andre peers. Peer-to-peer grupper er ligeværdige personer som har noget til fælles og mødes med andre på lige vilkår.

**Peer-to-peer i Høreforeningen**

Høreforeningen er i gang med at etablere en peer-to-peer ordning for erhvervsaktive med høreudfordringer. Ordningen er en del af vores Ingen skal stå alene-projekt, som har til formål at skabe et bedre arbejdsmiljø for erhvervsaktive med høreproblemer.

Hvis du er erhvervsaktiv med høreudfordringer, så kan du komme med i en gruppe, hvor du mødes med andre i samme situation. Med grupperne vil vi skabe fællesskaber og modvirke ensomhed.

*Definition af peer-to-peer i Høreforeningen:*

Peer-to-peer er to til flere erhvervsaktive personer med høreudfordringer der mødes flere gange for at dele erfaringer, interesser, oplevelser og sparrer med hinanden i forhold til høreudfordringer.

I peer-grupper har alle peers ansvar for gruppen og hinanden.

**Hvordan fungerer det?**

Peer-to-peer grupperne består af ca. 5 erhvervsaktive, der mødes flere gange for at dele erfaringer, interesser, oplevelser, søge støtte og sparre med hinanden i forhold til høreudfordringer. Ved at lære af hinandens erfaringer og dele viden, fx i forhold til hjælpemidler og rettigheder, bliver deltagerne bedre rustet til arbejdslivet og opnår derigennem øget trivsel.

Forløbet varer ca. et halvt til et helt år og består af et opstartsmøde og herefter 5-10 temamøder ca. månedligt. Alternative mødeformer er mulige på egen hånd. Til sidst afholdes et afslutningsmøde, hvorefter gruppen kan fortsætte med at mødes på egen hånd.

I gruppen er alle ligeværdige peers, som tager ansvar for gruppen og hinanden. Til hvert møde aftales det, hvem i gruppen der er "tovholder" for det næste møde. Som tovholder skal man sørge for at det næste møde bliver holdt og lede mødet.

I Høreforeningen starter vi hver 3-6 måned en ny runde af grupper op. Man tilmelder sig via et tilmeldingslink. Det er gratis og man behøver ikke at være medlem af Høreforeningen for at deltage. Det eneste det kræver er at man er erhvervsaktiv og at man har en hørenedsættelse eller en anden høreudfordring.

Viden og redskaber fra projektet bliver delt i en kampagne rettet mod små- og mellemstore virksomheder i det sidste halvår af projektet, for at få flere i erhvervslivet til at gøre en indsats for at forbedre trivsel og mental sundhed blandt erhvervsaktive med høreudfordringer.